Lángos Józsa – Wikipédia
Lángos Józsa
Születési dátum 1911. augusztus 28.
Születési hely Felsőgalla
Halálozási dátum 1987. május 17. (75 évesen)
Halálozási hely Tatabánya
Cím női nemzetközi mester (WIM) (1950.)
Lángos Józsa (Felsőgalla,[1] 1911. augusztus 28. – Tatabánya, 1987. május 17.) magyar sakkozó, női nemzetközi mester, kilencszeres[2] magyar bajnok, edző, versenybíró. Magyarország első nemzetközi szintű női sakkozója, aki több világbajnokjelölti versenysorozatban is részt vett.
Az 1930-as években az egyik barátnője tanította meg sakkozni, amit nagyon megszeretett. Abban az időben Tatabányán a munkás kaszinókban pezsgő sakkélet folyt, vezetőjük, szervezőjük Bernáth János volt. Nála jelentkezett, aki tanítani kezdte, és elég gyorsan elérte azt, hogy elfogadták csapattagnak, és minden mérkőzésen játszhatott is.[3] 1937-ben lett tagja a Tatabányai Sport Klubnak, és maradt tagja haláláig.
1940-ben egyedüli nőként vett részt a Budapesti Sportcsarnokban ezer fő részvételével rendezett versenyen, ahol sorra győzte le férfi ellenfeleit. Ugyanezt ismételte meg 1944-ben Csepelen egy 600 fős versenyen.[4]
1942-ben első helyezést ért el az országos "hölgybajnokságon", és ezt a sikerét 1943-ban és 1944-ben is megismételte.[5] A hivatalosnak nyilvántartott magyar sakkbajnokságok közül az 1947-ben, 1950-ben, 1951-ben és 1952-ben rendezett első négy női bajnokságot ő nyerte.
Az 1949-50-ben Moszkvában rendezett első körmérkőzéses női sakkvilágbajnokságon a 16 résztvevő között a 10. helyen végzett.[6] 1952-ben ugyanezt az eredményét megismételve a 8-10. helyet szerezte meg holtversenyben az 1956-58 közötti világbajnokkal Olga Rubcovával, akit ezen a versenyen egyébként legyőzött.[7] 1954-ben a Lipcsében rendezett zónaversenyen a 10. helyen végzett.
1947-ben kapott mesteri oklevelet, és a magyar versenyzők közül 1950-ben elsőként kapta meg a női nemzetközi mesteri címet. Számos nemzetközi tornán képviselte a magyar színeket; 1955-ben Zágrábban rangos nemzetközi mezőnyben első lett.[3]
Miután az aktív versenyzést abbahagyta, edzőként és versenybíróként tevékenykedett.[8] Edzői tevékenységét többek között megemlíti Almásfüzitői Sportegyesület 60 éves története című összeállítás[9]
A Testnevelés és Sport Kiváló Dolgozója (1960)[3]
A Magyar Népköztársaság Érdemes Sportolója (1954)[10]
Magyar Népköztársaság Sport Érdemérem arany fokozat (1983) [11]
Emlékét emléktábla őrzi egykori lakása előtt[12][13]
Tiszteletére az egyesületként működő Tatabányai Sakk-kör a Lángos Józsa Sakk-kör nevet vette fel[14]
↑ Ma Tatabánya része
↑ Ebből négy bajnoki címet szerzett ma "hivatalosnak" nyilvántartott bajnokságon
^ a b c (1983. április) „Lángos Józsa 70 éves”. Magyar Sakkélet 33 (4), 86–87. o.
↑ Tatabányai Sport Club - Sakk (magyar nyelven). tatabányai Sport Club. (Hozzáférés: 2014. augusztus 31.)
↑ Az első magyar női egyéni sakkbajnoki döntőről (magyar nyelven). Magyar Sakkvilág, 2012. június 12. (Hozzáférés: 2014. augusztus 31.)
↑ World Chess Championship (Women) 1949-50 Title Tournament (angol nyelven). mark-weeks.com. (Hozzáférés: 2014. augusztus 31.)
↑ World Chess Championship (Women) 1952 Candidates Tournament (angol nyelven). mark-weeks.com. (Hozzáférés: 2014. augusztus 31.)
↑ Lángos Józsa (magyar nyelven). Magyar Életrajzi Lexikon. (Hozzáférés: 2014. augusztus 31.)
↑ AZ ALMÁSFÜZITŐI SPORTEGYESÜLET 60 ÉVES TÖRTÉNETE (magyar nyelven). Almásfüzitői Sportegyesület, 2008. (Hozzáférés: 2014. augusztus 31.) 17.o.
↑ (183. december) „Kitüntetés”. Magyar Sakkélet 33 (12), 284. o.
↑ Lángos Józsára emlékezünk (magyar nyelven). Magyar Sakkszövetség, 2011. augusztus 17. (Hozzáférés: 2014. augusztus 31.)
↑ Óvárosi emléktábla a sakkbajnoknak (magyar nyelven). Tatabányai Anzix, Apsitos István, 2011. augusztus 29. (Hozzáférés: 2014. augusztus 31.)
↑ Lángos Józsa Sakk-kör (magyar nyelven). Kertvárosi Bányász Művelődési Otthon. (Hozzáférés: 2014. augusztus 31.)
(1983. április) „Lángos Józsa 70 éves”. Magyar Sakkélet 33 (4), 86–87. o.
Шахматный словарь / гл. ред. Л. Я. Абрамов; сост. Г. М. Гейлер. — М.: Физкультура и спорт, 1964. — С. 265. — 120 000 экз.
Шахматы : энциклопедический словарь / гл. ред. А. Е. Карпов. — М.: Советская энциклопедия, 1990. — С. 193. — 100 000 экз. — ISBN 5-85270-005-3
Lángos Józsa játszmái a chessgames.com oldalon
PIM: PIM77295
A lap eredeti címe: „https://hu.wikipedia.org/w/index.php?title=Lángos_Józsa&oldid=20012086”
A lap utolsó módosítása: 2018. június 9., 20:23